
Pula, srpanj 2026. godine


OSNOVA ZA DONOŠENJE I OPĆE	NAPOMENE	

Odredbama članka 84. Zakona o proračunu	(NN 144/21.) te člancima 30. 42. i 52. Pravilnika o polugodišnjem i godišnjem izvještaju o izvršenju proračuna i financijskog plana (NN 85/2023) propisana je	obveza i sadržaj izrade Polugodišnjeg izvještaja o izvršenju financijskog plana proračunskog i izvanproračunskog korisnika koji sadrži:	
opći i posebni dio, obrazloženje i posebne izvještaje.


Sukladno članku 30. Pravilnika u polugodišnjem izvještaju o izvršenju financijskog plana proračunskog korisnika Obrazloženje se sastoji od obrazloženja općeg dijela izvještaja o izvršenju financijskog plana proračunskog korisnika.

Obrazloženje općeg dijela izvještaja o izvršenju financijskog plana proračunskog i izvanproračunskog korisnika sadrži:

· obrazloženje ostvarenja prihoda i rashoda, primitaka i izdataka u izvještajnom razdoblju,
· obrazloženje prenesenog manjka odnosno viška iz prethodne godine i viška odnosno manjka za prijenos u sljedeću godinu/razdoblje.



OBRAZLOŽENJE OPĆEG DIJELA IZVJEŠTAJA O IZVRŠENJU FINANCIJSKOG PLANA


Opći dio polugodišnjeg izvještaja o izvršenju Financijskog plana javne ustanove „Natura Histrica“ za 2026. godinu sadrži:

· sažetak Računa prihoda i rashoda i Računa financiranja,
· Račun prihoda i rashoda i
· Račun financiranja.

Račun prihoda i rashoda sastoji se od prihoda i rashoda iskazanih prema izvorima financiranja i ekonomskoj klasifikaciji te rashoda iskazanih prema funkcijskoj klasifikaciji.

U Računu financiranja iskazuju se primici od financijske imovine i zaduživanja te izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji.

Svi navedeni iznosi sredstava u okviru Financijskog plana iskazani su u eurima, sukladno važećim zakonskim i podzakonskim propisima.

Rad ustanove financira se iz sredstava županijskog proračuna osiguranih za tu namjenu, proračuna pojedinih gradova, iz sredstava koje ustanova stekne obavljanjem vlastite djelatnosti te iz drugih zakonom predviđenih izvora.


1. Obrazloženje prihoda i primitaka, rashoda i izdataka u izvještajnom razdoblju

Prihodi i primici za 2026. godinu planirani su u iznosu od 1.240.900,00 EUR. 

U razdoblju 01. siječnja – 30. lipnja 2026. g. ukupno su ostvareni prihodi i primici u iznosu od 523.931,21 EUR, i za 119,5% su veći nego u istom razdoblju prošle godine. Razlika u realiziranim prihodima u odnosu na isto razdoblje prethodne godine ostvarena je iz razloga prelaska na Riznicu Istarske županije. Prihodi iz nadležnog proračuna ostvaruju se metodom plaćanja, za razliku od ranijih godina kad su se vršili metodom nadoknade. Također u izvještajnom razdoblju ostvaren je veći priljev EU sredstava po projektima koji su u završnoj fazi provedbe.

Pomoći iz inozemstva i od subjekata unutar općeg proračuna veće su za 50,1% u odnosu na isto razdoblje 2025.g. iz razloga što su primljene veće refundacije sredstava po predanim zahtjevima za nadoknadu.

Zaprimljena je prva rata dotacije Grada Pule u iznosu 21.600,00 EUR, sukladno ugovoru o namjenskom financiranju u svrhu realizacije planiranog uređenja park šuma Šijana i Busoler za 2026. godinu.

Pomoći temeljem prijenosa EU sredstava veće su za 69,2% u odnosu na isto razdoblje 2025.g. iz razloga što su primljene veće refundacije sredstava po predanim zahtjevima za nadoknadu. Za projekt Wastereduce je zaprimljena uplata po 4. zahtjevu za nadoknadu sredstava u iznosu od 29.495,14 EUR, dok je za projekt GREW po 4. zahtjevu za nadoknadu sredstava zaprimljena uplata u iznosu od 66.413,40 EUR.

Prihodi iz nadležnog proračuna i od HZZO-a na temelju ugovornih obveza veći su za 154,2% u odnosu na isto razdoblje 2025.g. zbog prelaska u Punu Riznicu Istarske županije. Prihodi iz nadležnog proračuna ostvaruju se metodom plaćanja, za razliku od ranijih godina kad su se vršili metodom nadoknade.

Detaljan prikaz financijskih podataka prema vrstama prihoda i primitaka naveden je u tabličnom prikazu Polugodišnjeg izvještaja o izvršenju Financijskog plana.

Rashodi i izdaci Financijskog plana za 2026. godinu predviđeni su u iznosu od 1.420.000,00 EUR. 

U razdoblju 01. siječnja – 30. lipnja 2026. g. ukupno su realizirani rashodi i izdaci u iznosu od 585.286,79 EUR. U istom razdoblju 2025.g. rashodi su iznosili 355.269,47 EUR, što je povećanje od 64,7%. 
Rashodi se najvećim dijelom odnose na provedbu projektnih aktivnosti ugovorenih EU projekata GREW i Wastereduce.
Također, uslijed kibernetičkog napada na sustav Istarske županije, korisnici su bili u nemogućnosti pravodobnog plaćanja dospjelih računa te su neka plaćanja iz 2025.g. isplaćena prvom tromjesečju 2026.g.

Rashodi za zaposlene su veći za 48,62% u odnosu na isto razdoblje 2025.g. uslijed povećanja osnovice za obračun plaće, temeljem Aneksa 11. Kolektivnog ugovora za zaposlene u JL(R)S.

Materijalni rashodi su veći u odnosu na isto razdoblje 2025.g., za 39,67%, iz razloga što su povećani rashodi za usluge povezane s provedbom EU projekata GREW i WASTEREDUCE.
U najvećoj mjeri povećanje se odnosi na rashode za usluge.

Rashodi za usluge iznose 265.564,27 EUR i značajno su veći u odnosu na isto razdoblje prethodne godine, za 474,4%, jer su isplaćeni vanjski izvršitelji ugovoreni za provedbu projektnih aktivnosti vezanih za EU projekte koji su u završnoj fazi provedbe. Usluge se odnose na podizanje vidljivosti projektnih aktivnosti, razvoj građanske znanosti, hidrološka istraživanja, usluge geodetske izmjere, izmjenu upravljačkog dokumenta, izradu studije o prisutnosti mikroplastike u hranidbenom lancu, istraživanja travnjaka, invazivnih vrsta i sl. Također, izvršene su ugovorne obveze za uslugu čišćenja podzemnih objekata i dio izvršenih istraživanja travnjaka.

Detaljan prikaz financijskih podataka prema prethodno navedenim vrstama rashoda i izdataka naveden je u tabličnom prikazu Polugodišnjeg izvještaja o izvršenju Financijskog plana.



2. Obrazloženje prenesenog viška Financijskog plana

Sukladno članku 36. Zakona o proračunu („Narodne novine“, br. 144/21), proračunski korisnici jedinica područne (regionalne) samouprave dužni su navesti podatke o obrazloženju prenesenog manjka odnosno viška iz prethodne godine i viška odnosno manjka za prijenos u sljedeću godinu/razdoblje. 
Slijedom navedenog, potrebno je istaknuti da je za 2026.g. planirani višak prihoda u iznosu od 100.000,00 EUR (neiskorištena sredstva) planiran u okviru obavljanja vlastite djelatnosti u Zaštićenim područjima u dijelu aktivnosti Značajni krajobraz „Limski zaljev“ (A110204). 
Ostvareni preneseni višak u dijelu aktivnosti Značajni krajobraz „Limski zaljev“ (A110204) iznosio je 154.591,13 EUR te će biti raspoređen u rashode Financijskog plana namijenjene za aktivnosti Značajni krajobraz „Limski zaljev“ (A110204).

Financijskim planom za 2026.g. planiran je višak prihoda u okviru provedbe aktivnosti Posebni ornitološki rezervat „Palud – Palù“ u iznosu od 19.700,00 EUR, iz izvora Gradovi i općine za proračunske korisnike.
Ostvareni preneseni višak iznosio je 29.033,64 EUR te će biti raspoređen u rashode poslovanja iste aktivnosti (A110202) u 2026. godini.
Financijskim planom za 2026.g. planiran je višak prihoda u iznosu od 56.800,00 EUR u okviru provedbe aktivnosti Park šuma Šijana i Busoler, iz izvora Gradovi i općine za proračunske korisnike.
Ostvareni preneseni višak iznosio je 71.151,02 EUR te će biti raspoređen u rashode poslovanja iste aktivnosti (A110203) u 2026. godini.

Ostvareni preneseni višak po svim aktivnostima veći je od planiranog iz razloga što, uslijed kibernetičkog napada, do kraja 2025.g. nije bilo mogućnosti plaćanja dobavljača u roku dospijeća te su neke fakture isplaćene u 2026.g. Navedeno predstavlja razlog zbog kojeg je dio neutrošenih sredstava prenesen u tekuću godinu.


POSEBNI IZVJEŠTAJ

Posebni izvještaj iz članka 30. Pravilnika u polugodišnjem izvještaju o izvršenju financijskog plana proračunskog korisnika je izvještaj o zaduživanju na domaćem i stranom tržištu novca i kapitala.

U izvještajnom razdoblju proračunski korisnik JU Natura Histrica nije imala zaduživanje na domaćem i stranom tržištu novca i kapitala.

